Karen J. Klint (S), 2012-05-11:
Tak for det.
Også i den her sag er vores oprindelige ordfører, fru Sophie Hæstorp Andersen, fraværende, og jeg har lovet at tage ordførertalen.
I Socialdemokratiet er vi enige med forslagsstillerne i, at radon, der siver ind i boliger og huse, hvor vi opholder os, er et problem, der skal tages seriøst.
Radon, der er et naturligt forekommende radioaktivt stof, er langt den største enkeltkilde til den bestråling, danskerne modtager fra radioaktive stoffer.
Stoffet er den hyppigste årsag til lungekræft efter aktiv rygning og er dermed den hyppigste årsag blandt ikkerygere.
I Danmark anslås det, at 9 pct. af alle lungekræftdødsfald skyldes radon i boliger, og det svarer faktisk til ca. 300 dødsfald om året.
Rygerne har op til 25 gange større risiko for lungekræft ved radonudsættelse, men risikoen er altså også betydelig for ikkerygere.
Derfor fremsatte Socialdemokratiet sammen med SF i maj 2011 et beslutningsforslag om en national radonhandlingsplan.
Målet var, at Danmark skulle kunne leve op til Verdenssundhedsorganisationen WHO's anbefaling om, hvad der maksimalt måtte være pr. kubikmeter af radon i indeluften.
Forslaget nåede dog aldrig at blive behandlet her i Folketingssalen, men selv om det ikke blev behandlet, medvirkede det alligevel til – også sammen med andre ting, selvfølgelig – at der skete noget, og radon blev sat på den politiske dagsorden.
Danmark har således i dag Nordens skrappeste krav til nye bygningers radonsikring, og i forbindelse med forhandlingerne om en huseftersynsordning blev radon medtaget som et alvorligt sundhedsproblem, der skal oplyses særskilt om i forbindelse med hussalg.
Med lanceringen af den såkaldte www.radonguiden.dk i januar 2012 igangsatte regeringen en styrket offentlig informationsindsats til borgere og boligejere om radon og også om, hvordan man kan sikre sit hjem mod for meget radon.
F.eks. er der mange, der slet ikke er opmærksom på, hvorfor det ikke er lovligt at have beboelse i kælderen, og at det faktisk godt kan skyldes indsivning af radon fra undergrunden, som kan være ekstra stor visse steder og derfor også primært rammer ind i kælderetagen.
Imidlertid er der mange, både kommuner og borgere, der tilsyneladende ikke aner det, for der udlejes rigtig mange kælderrum til beboelse, selv om det absolut ikke er lovligt, og selv om de slet ikke er egnede hertil.
Derfor er den styrkede informationsindsats over for boligejerne et vigtigt element, der også var med i den del af S og SF's beslutningsforslag.
www.radonguiden.dk henvender sig imidlertid ikke til kommuner i forhold til den forpligtelse, de har til at sikre, at der ikke er sundhedsfarlig radon i daginstitutioner og andre steder, hvor der passes børn.
Socialdemokratiet kan altså godt forstå hensigten bag Dansk Folkepartis forslag, da radon er en meget alvorlig problemstilling.
Vi vil derfor foreslå, at der i Sundhedsudvalget med bistand fra Klima- og Energiministeriet udarbejdes en fælles beretning med deltagelse af alle partier, der sikrer, at de regler, der i dag findes om kommunernes handlepligt over for radon, også indskærpes.
Desuden er det en god idé, at der laves en sektion på www.radonguiden.dk, der informerer kommunerne om radon i daginstitutioner m.v. Og endelig vil radonproblematikken komme til at indgå i strategien ved energirenovering af husene.
Så vi er positive over for forslaget, men synes vi skal slutte op om en fælles beretning for at komme videre med den politiske dagsorden.